Lacus Balchasch
Balchasch (Kazachice Балқаш, Balqaş; Russice Балхаш, Balchaš) est lacus endorrheicus in depressione Balchaschensi-Alacolensi in parte meridiana orientalique Kazachstaniae situs, secundus a maximo lacus salsus perennis (post mare Caspium) et tertius decimus a maximo lacus mundi (vide indicem lacuum maximorum). Lacus singularis est divisione per fretum angustum in duas partes, quibus sunt diversae proprietates chemicae; aqua in parte occidentali est fere dulcis, in parte autem orientali salmacida. Ili est flumen maximum per delta in Balchasch effundens, quod et aquam partis lacus occidentalis dulciorem facit. Lacus iacet in tribus provinciis Kazachstaniae: Almaty, Zhambyl, ac Karagandy. Ad septentrionem a lacu sunt loca monticulosa Kazachstanica, ad occidentem Betpak-Dala, ad meridiem montes Shu-Ili et Heptapotamia regio historica, harenae Taukum, ac Saryesik-Atyrau.